ინსტიტუტო კორდოვა (საფეხბურთო კლუბი)
ინსტიტუტო ატლეტიკო სენტრალ კორდოვა (ესპ. Instituto Atlético Central Córdoba) — არგენტინული საფეხბურთო კლუბი ქალაქ კორდოვიდან. ასევე ცნობილია როგორც ინსტიტუტო კორდოვა ან უბრალოდ ინსტიტუტო. ჩამოყალიბდა 1918 წლის 8 აგვისტოს. ასპარეზობს არგენტინის პრიმერა დივიზიონის პირველობაზე, არგენტინის საფეხბურთო ჩემპიონატის უმაღლეს დივიზიონში. კლუბმა საფეხბურთო საქმიანობა 1919 წელს, კორდოვის საფეხბურთო ლიგაში გაწევრიანებით დაიწყო, როდესაც მეორე დივიზიონის გათამაშებაში ჩაება. ამჟამინდელი მონაცემებით „ინსტიტუტოს“ ფედერაციის 12 ტიტული აქვს მოპოვებული, აქედან 8 — პირველ დივიზიონში. 1973 წლიდან არგენტინის პრიმერა დივიზიონის ნასიონალის ჩემპიონატში გამოსვლით იწყება კლუბის მრავალწლიანი ისტორიის ერთ-ერთი მნიშვნელოვანი ეტაპი. მას შემდეგ, კლუბმა ნასიონალის ჩემპიონატის ჩათვლით, პირველი დივიზიონის ოცდასამ (23), ხოლო მეორე დივიზიონის ოცდახუთ (25) გათამაშებაში მიიღო მონაწილეობა. არგენტინული ფეხბურთის ოფიციალური სტატისტიკის მიმდინარე მონაცემებით კლუბის გამოსვლათა შედეგებიდან გამომდინარე „ინსტიტუტო“ თითოეული კატეგორიის შესაბამის ისტორიულ ცხრილებში 27-ე ადგილს იკავებს. იმავე მონაცემებით „ინსტიტუტოს“ ყველაზე მეტი მატჩი აქვს ჩატარებული არგენტინული ფეხბურთის მეორე დივიზიონში. კლუბის საშინაო არენაა „ესტადიო ხუან დომინგო პერონი“, რომელიც ბარიო ალტა კორდოვას სახელით ცნობილ კორდოვის ალტას კვარტალში მდებარეობს და დაახლოებით 32 000 მაყურებელს იტევს. ცნობილია ტრადიციული დაპირისპირებით, ე.წ. „დერბით“, კორდოვის „რასინგთან“. ასევე ტრადიციული მეტოქეობა აქვს ქალაქის დანარჩენ ორ მნიშვნელოვან კლუბთან, — „ბელგრანოსა“ და „ტალერესთან“. არგენტინის პრიმერა B ნასიონალის ორგზის (1998-99, 2003-04) გამარჯვებული.